Multe persoane care obțin venituri din activități independente au înțeles din recentele discuții despre recalificarea activităților independente și despre amnistia fiscală a PFA-urilor că nu mai trebuie să-și plătească nici ele impozitele.

„Această măsură legislativă (amnistia fiscală – n.r.) se referă doar la retratarea fiscală a veniturilor considerate până acum venituri din activități independente”, precizează expertul în fiscalitate Gabriel Biriș. Conform acestuia, „în niciun caz acest lucru nu înseamnă că persoanele care obțin venituri din activități independente și care aveau, de drept, să plătească impozite și contribuții sociale nu trebuie să le plătească”. Anca Vlad, prim-vicepreşedintele Confederaţiei Naţionale a Patronatului Român, ne-a declarat că PFA-urile „trebuie să respecte aceleași reguli ca și până acum, până la intrarea în vigoare a noului Cod Fiscal, ale cărui condiții de independență nu au fost încă stabilite”.